Sterrekykpiekniek fokus op ons grootste gasplaneet
Kapenaars en besoekers sal die skitterende sterrehemel – spesifiek die planeet Jupiter – van nader leer ken tydens die Afrikaanse Taalmuseum en -monument se sterrekykpiekniek op Paarlberg op Saterdag, 4 Desember 2021. Dit beloof om 'n feestelike aand in die beeldskone omgewing te wees; boonop is 'n pragtige sonsondergang en 'n gratis besoek aan die ikoniese beeldhouwerk ingesluit, én is die aand ten bate van 'n goeie saak.
Gaste kan die heelal verken met behulp van Orion Observasie Groep (OOG) se lede wat graag hul kennis en teleskope gratis deel. Die fokus is op Jupiter, die grootste planeet in die sonnestelsel en bekend as die gasreus met mooi sigbare mane.